**Հավելված**

**ՀՀ կառավարության 2023 թվականի**

**——————-ի N ———-Ն որոշման**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՏԱՐԱԾՔՈՒՄ ԳՈՅՈՒԹՈՒՆ ՈՒՆԵՑՈՂ ԵՎ ԳՈՐԾՈՂ ԱՂԲԱՎԱՅՐԵՐԻ ՇԱՀԱԳՈՐԾՄԱՆ, ԲԱՐԵԿԱՐԳՄԱՆ ՈՒ ՓԱԿՄԱՆ ՆՎԱԶԱԳՈՒՅՆ ՆՈՐՄԵՐԸ**

**I. ԿԻՐԱՌՄԱՆ ՈԼՈՐՏԸ**

1. Սույն նվազագույն նորմերով կարգավորվում են Հայաստանի Հանրապետության տարածքում գոյություն ունեցող և գործող կոշտ կենցաղային թափոնների աղբավայրերի շահագործման, բարեկարգման ու փակման գործընթացները։
2. Սույն նվազագույն նորմերը սահմանվում են էկոլոգիապես անվտանգ պայմանների ապահովման, մարդու առողջության և շրջակա միջավայրի վրա աղբավայրերի բացասական և վտանգավոր ներգործության նվազեցման ու չեզոքացման նպատակով։
3. Սույն նվազագույն նորմերի կիրառումը պարտադիր են մարզպետների աշխատակազմերի, տեղական ինքնակառավարման մարմինների, իրավաբանական անձանց և անհատ ձեռնարկատերերի համար, որոնք իրականացնում են կոշտ կենցաղային թափոնների գործող աղբավայրերի շահագործման, բարեկարգման ու փակման գործառույթներ։
4. Սույն նվազագույն նորմերը չեն տարածվում բնապահպանական, քաղաքաշինական և սանիտարական նորմերին համապատասխան կառուցվող սանիտարական աղբավայրերի, ինչպես նաև արտադրական, ռադիոակտիվ, ընդերքօգտագործման և բժշկական թափոնների թաղման/հեռացման վայրերի վրա։

**II. ՕԳՏԱԳՈՐԾՎՈՂ ՀԱՍԿԱՑՈՒԹՅՈՒՆՆԵՐԸ**

1. Սույն նվազագույն նորմերում օգտագործված են հետևյալ հասկացությունները՝ դրանց համապատասխան սահմանումներով`

**1) Աղբավայր**՝ հատուկ ինժերական կառույց՝ նախատեսված կոշտ կենցաղային թափոնների տեղադրման, պահեստավորման, մեկուսացման և չեզոքացման համար՝ բնակչության սանիտարահամաճարակային անվտանգության կանոնների ապահովմամբ։

**2) Գոյություն ունեցող աղբավայր**՝ մեկ կամ մի քանի բնակավայրերի կողմից շահագործվող բնապահպանական, քաղաքաշինական և սանիտարական նորմերին չհամապատասխանող առկա աղբավայր:

**3) Ժամանակավոր աղբավայր**՝ կոշտ կենցաղային թափոնների թափոնների ժամանակավոր տեղադրման ու թաղման եղանակով թափոնների հեռացման վայր՝ շրջակա միջավայրի պահպանության միջոցառումների իրականացմամբ, որոնք կարող են շահագործվել մինչև տարածաշրջանային սանիտարական աղբավայրերի կառուցումը և շահագործումը, իսկ սանիտարական աղբավայրի կառուցումից հետո կարող են վերակառուցվել փոխաբեռնման կայանների։

**4) Սանիտարական աղբավայր**՝ բնապահպանական, քաղաքաշինական և սանիտարական նորմերին համապատասխան հատուկ ինժեներական կառույցների համակարգ՝ նախատեսված թափոնների տեղադրման, մեկուսացման և չեզոքացման համար, որն ապահովում է մթնոլորտի, հողի, մակերևութային և ստորերկրյա ջրերի պաշտպանությունը աղտոտումից և աղբոտումից՝ հագեցված մշտադիտարկման հստակ համակարգերով։

**5) Թափոնների թաղում (տեղադրում)՝** շրջակա միջավայրի վրա վնասակար ազդեցությունների չեզոքացման նպատակով թափոնների մեկուսացում, որոնք ենթակա չեն հետագա օգտահանման ու վերամշակման։

**6) Իներտ թափոն**՝ թափոն, որը չի ենթարկվում, կամ շատ դանդաղ է ենթարկվում ֆիզիկական, քիմիական կամ կենսաբանական որևէ էական ձևափոխության։ Իներտ թափոնները չեն քայքայվում, այրվում կամ այլ նյութի հետ շփման մեջ մտնելիս ֆիզիկական կամ քիմիական ռեակցիայի մեջ չեն մտնում, կենսաբանորեն չեն քայքայվում կամ այլ եղանակով շրջակա միջավայրի կամ մարդու առողջության վրա բացասաբար չեն ազդում:

**7) Իներտ նյութեր**՝ քիմիապես ոչ ակտիվ նյութերից կազմված նյութեր` ոչ մետաղական հանքանյութեր (ավազ, մանրացված քար և այլն), արհեստական ​​ոչ մետաղական նյութեր (ընդլայնված կավ/կերամզիտ և այլն)։

**8) Աղբավայրերի սանիտարական պաշտպանության գոտի**՝ աղբավայրի զբաղեցրած տարածքի շառավիղով նվազագույնը 500մ տարածք։

**9) Աղբավայրերի փակում**՝ աղբավայրի շահագործման դադարեցում և տարածքի վերականգնում՝ համաձայն աղբավայրի փակման պլանի։

**III. ԸՆԴՀԱՆՈՒՐ ԴՐՈՒՅԹՆԵՐ**

6. Բնակչության սանիտարահամաճարակային անվտանգության ապահովման, մարդու առողջության և շրջակա միջավարի վրա բացասական և վտանգավոր ներգործության չեզոքացման, ինչպես նաև վտանգավոր երկրաբանական գործընթացների և երևույթների զարգացումը կանխելու նպատակով՝ կոշտ կենցաղային թափոնները մեկուսացվում և անվտանգ տեղադրվում են աղբավայրերում՝ կանխարգելով շրջակա միջավայրում վտանգավոր և աղտոտող նյութերի տարածումը։

7. Աղբավայրերը՝ ըստ տեղադրվող թափոնների կազմի դասակարգվում են.

1. վտանգավոր թափոնների տեղադրման համար աղբավայրեր,
2. ոչ վտանգավոր թափոնների տեղադրման համար աղբավայրեր,
3. չեզոք/իներտ թափոնների տեղադրման համար աղբավայրեր։

9. Ըստ չափի աղբավայրերը դասակարգում են.

1. փոքր՝ եթե օրական տեղադրվում է մինչև 10 տոննա աղբ և սպասարկում է մինչև 15000 բնակչի,
2. խոշոր՝ եթե օրական տեղադրվում է 10 տոննա և ավել աղբ ու սպասարկում է 15000 և ավել բնակչի։

**IV. ԱՂԲԱՎԱՅՐԵՐՈՒՄ ԹԱՓՈՆՆԵՐԻ ՏԵՂԱԴՐՄԱՆԸ ՆԵՐԿԱՅԱՑՎՈՂ ՊԱՀԱՆՋՆԵՐՆ ՈՒ ՆՈՐՄԵՐԸ**

8. Աղբավայրում տեղադրվում են կոշտ թափոնները բնակելի ու հասարակական շենքերից, առևտրային և հանրային սննդի ձեռնարկություններից, բնակավայրերի սանիտարական մաքրումից առաջացող աղբը, շինարարական թափոնները և այլ տեսակի կոշտ իներտ թափոնները, ինչպես նաև ՀՀ բնապահպանության նախարարի 25․12․2006թ․ թիվ 430-Ն հրամանով հաստատված ըստ վտանգավորության դասակարգման ցանկի 3-4-րդ դասի (բացառությամբ սույն հավելվածի 9-րդ կետում նշված)» վտանգավորության թափոնները:

9. Աղբավայրում արգելվում է տեղադրել.

1. ռադիոակտիվ կոշտ կենցաղային, հեղուկ, մածուցիկ թափոններ,
2. թունավոր, տոքսիկ նյութեր և ծանր մետաղներ պարունակող թափոններ,
3. 3–4-րդ դասի վտանգավորության 85%-ից ավելի խոնավությամբ թափոններ,
4. պայթուցիկ և ինքնայրման հակում ունեցող նյութեր,
5. կենդանիների դիակներ, սպանդանոցների, մսամթերքի վերամշակման գործարանների, ձկնաբուծության և ձկան վերամշակումից առաջացած թափոններ,
6. բժշկական թափոններ,
7. սնդիկ պարունակող լամպեր և այլ արտադրանք,
8. էլեկտրոնային և էլեկտրատեխնիկական սարքավորումների թափոններ և էլեկտրական կուտակիչներ ու մարտկոցներ,
9. փոխադրամիջոցներ և դրանց անվադողեր,
10. առանց հատուկ տարաների մեջ պահեստավորված հեղուկ կամ փոշու տեսքով թափոններ։

10. Աղբավայրերում չեն տեղադրվում որպես երկրորդային ռեսուրսներ օգտագործելու համար պիտանի թափոնները:

11. Արգելվում է աղբավայրի տարածքում աղբի բաց եղանակով այրումը։

12. Աղբավայրերում չի թույլատրվում երկրորդային ռեսուրսի հավաքում անմիջապես աղբատար մեքենաներից։

13. Թափոնների տեսակավորում թույլատրվում է իրականացնել թափոնների թաղման աշխատանքային տարածքից հեռու հատուկ հատկացված վայրում՝ սանիտարական պայմաններում՝ մարդու առողջությանը և շրջակա միջավայրի վրա բացասական ազդեցությունների հնարավորինս նվազեցման պարագայում։

14. Աղբավայր շահագործողները ձեռնարկում եմ անհրաժեշտ հակահրդեհային միջոցներ թափոնների ինքնայրումը կանխելու համար:

**V. ԳՈՐԾՈՂ ԱՂԲԱՎԱՅՐԵՐԻ ԲԱՐԵԿԱՐԳՄԱՆ ՆՎԱԶԱԳՈՒՅՆ ՆՈՐՄԵՐՆ ՈՒ ՊԱՀԱՆՋՆԵՐԸ**

15. Գործող աղբավայրերի բարեկարգման նպատակով անհրաժեշտ է.

1. Աղբավայրի տարածքը սահմանագծով սահմազատել առնվազն 2մ բարձությամբ դիմացկուն ցանկապատով՝ կողմնակի անձանց և կենդանիների մուտքը բացառելու նպատակով:
2. Աղբավայրի տարածքը կահավորել մուտքային դարպասով կամ ուղեփակոցով՝ ապահովելով աղբավայրի շահագործող մեքենամեխանիզացիայի և աղբատար մեքենաների հասանելի մուտքն ու ելքը:
3. Աղբավայրի մուտքի մոտ տեղադրել համապատասխան ցուցանակ(ներ)՝ նշելով այն համայնքը/բնակավայրը (երը), որոնց սպասարկում է տվյալ աղբավայրը և աղբավայրը շահագործողի կոնտակտային տվյալները, ինչպես նաև պատշաճ կետերում տեղադրել ուղղորդող և զգուշացնող նշաններ։

**VI. ԳՈՐԾՈՂ ԱՂԲԱՎԱՅՐԵՐԻ ՇԱՀԱԳՈՐԾՄԱՆԸ ՆԵՐԿԱՅԱՑՎՈՂ ՆՎԱԶԱԳՈՒՅՆ ՆՈՐՄԵՐԸ ԵՎ ՊԱՀԱՆՋՆԵՐԸ**

16. Կոշտ կենցաղային թափոնների բեռնաթափումից հետո աղբավայրում պետք է իրականացվեն թափոնների հարթեցման և վերևից հորիզոնական կամ հորիզոնականին մոտ խտացման/տոփանման աշխատանքներ։ Խտացումից հետո մակերևույթի բարձրությունը չպետք է գերազանցի 2.0մ։

17. Թափոնների  հարթեցումը և խտացումը պետք է իրականացվի աշխատանքային մակերևույթի վրա դրանց բեռնաթափումից անմիջապես հետո, ինչի շնորհիվ հնարավորություն կընձեռվի գոյություն ունեցող տարածքում տեղադրել ավելի մեծ քանակությամբ աղբ, միաժամանակ կվազեցնելով հրդեհների առաջացման, միջատների, վնասատուների և թռչունների կողմից աղբի տարածման հավանականությունը։

18. Աղբավայրերում թափոնների հարթեցումն և տոփանումը պետք է իրականացվի բուլդոզերներով կամ տոփանող մեքենաներով։

19. Հաշվի առնելով, որ աղբավայրում կոշտ կենցաղային թափոնների քայքայման ընթացքում միաժամանակ տեղի են ունենում ֆիզիկական, քիմիական և կենսաբանական (կենսաքիմիական) բազմաթիվ պրոցեսներ, աղբավայրերում տեղադրվող թափոնների յուրաքանչյուր շերտ պետք է մեկուսացվի/ծածկվի 20սմ չտոփանված հողի շերտով: Ընդ որում +5C և ավել ջերմաստիճանի դեպքում մեկուսացումն իրականացվում է ամեն օր, իսկ +5C ջերմաստիճանից ցածրի դեպքում՝ ոչ ուշ քան թափոնների բեռնաթափումից 3 օր հետո։ Տեղադրված  թափոնների օրակա մեկուսացումը/ ծածկումը կկանխի թափոնների և գարշահոտի տարածումը, թափառող կենդանիների, վնասատուների և թռչունների մուտքը, ինչպես նաև կբարելավի աղբավայրի և ակտիվ աշխատանքային տարածքի արտաքին տեսքը:

20. Թափոնների մեկուսացման/ծածկման համար կարելի է օգտագործել հողային զանգվածների, կավի նման ոչ ծակոտկեն իներտ նյութեր, ինչի նպատակն է նվազեցնել ջրի մուտքի, ինչպես նաև թորանի առաջացման հավանականությունը: Հնարավորության դեպքում օրական ծածկման համար կարելի է օգտագործել աղբավայրի տարածքում փոսորակների քանդման արդյունքում գոյացած հողային զանգվածը:

21. Ձմռան ամիսներին, հողային շերտի օգտագործման բարդության պատճառով, որպես մեկուսիչ/ծածկող նյութ կարող են օգտագործվել խարամներ, շինարարական թափոններ, կոտրված աղյուս, կրաքարի, կավիճ, գիպս, ձուլակտոր, բետոն, կերամիկական սալիկներ, գիպս, ասֆալտբետոն, և այլն:

22. +20C և բարձր ջերմաստիճանի դեպքում տեղադրված թափոնների շերտերի մեկուսացման աշխատանքներից առաջ պետք է տոփանված թափոնները խոնավացնել՝ 1խմ թափոնին մինչև 10լ ջրի չափով։ Ջրամատակարարման համակարգի բացակայության դեպքում այն իրականացվում է բերովի ջրով ՝ ջրցան մեքենաների միջոցով։

23. Աղբավայրի մուտքի մոտ անհրաժեշտ է ապահովել ջրի և ախտահանիչ նյութերի առկայությունը՝ աղբատար փոխադրամիջոցների թափքերը և անվադողերը յուրաքանչուր անգամ թափոնները թափելուց հետո լվանալու և ախտահանման համար: Ջրամատակարարման համակարգի բացակայության դեպքում անհրաժեշտ է տարածքն ապահովել ջրի բաքերով։ Լվացումից գոյացող կեղտաջրերը պետք է ուղվեն զտվածքի մշակման համակարգ (եթե առկա է) կամ կուտակվեն հատուկ բաքերում և օգտագործվեն հակահրդեհային նպատակով թափոնների խոնավացման համար։

24. Աղբավայրը շահագործող կազմակերպությունը պարտադիր պետք է ապահովի աղբավայր տեղադրվող թափոնների հաշվառման համակարգ՝ սույն հավելվածի 28-րդ կետով սահմանված գրանցամատյանում համապատասխան գրանցումների միջոցով։

25. Հնարավորության դեպքում պետք է տեղադրել ավտոմոբիլային կշեռքներ և կատարել հաշվառումներ՝ օրական կտրվածքով։ Իսկ կշեռքների տեղադրման անհնարինության դեպքում՝ պարտադիր ապահովել տվյալների գրանցման և պահպանման համակարգ՝ հիմնվելով աղբավայր մուտք գործող աղբատար մեքենաների թվի, նրանց ծավալի ու քաշի և թափոնի տեսակի մասին մոտավոր հաշվարկի վրա:

26. Աղբավայրը շահագործող կազմակերպությունը պարտադիր պետք է մշակի աղբավայրի շահագործման պլան, աղբավայրում ընդունման և մերժման ենթակա թափոնների տեսակների ցանկը, վարի թափոնների ընդունման գրանցմատյանը և իրականացնի հսկողություն աղբավայր մուտք գործող թափոնների կազմի նկատմամբ՝ շուրջօրյա ռեժիմով:

27. Համաձայն կազմված ցանկի՝ աղբավայրում տեղադրման ոչ ենթակա թափոնների մերժման դեպքում՝ աղբավայրում կարող է նախատեսվել մերժված թափոնների համար ժամանակավոր պահեստավորման հատուկ տեղամաս, որտեղից մերժված թափոնները կտեղափոխվեն համապատասխան գործածության վայր։

28. Աղբավայրում տեղադրվող թափոնների յուրաքանչյուր հոսքը գրանցվում է թափոնների ընդունման գրանցամատյանում՝ ստորև ներկայացվող օրինակելի ձևով։

|  |  |  |  |  |  |  |
| --- | --- | --- | --- | --- | --- | --- |
| Ամիս, ամսաթիվ, ժամ | Թափոններ ներկրող /կազմակերպություն, ԱՁ և այլն/ | Տրանսպորտային միջոցի մանկիշը և պետհամարանիշը | Երթուղին, կամ հավաքված թափոնների վայրերի վերաբերյալ տեղեկատվություն | Ընդունվող թափոնների քանակը | | Նշում մերժման ենթակա թափոնների վերաբերյալ /առկա-յության դեպքում |
| Խոր․ մետր | Տոննա |
|  |  |  |  |  |  |  |
|  |  |  |  |  |  |  |
|  |  |  |  |  |  |  |
|  |  |  |  |  |  |  |

29. Աղբավայրը շահագործող կազմակերպությունը պետք է մշակի հրդեհներից պաշտպանության պլան և ապահովվի պլանով նախատեսված միջոցառումների իրականացումը գործող աղբավայրի գործունեության ողջ ընթացքում:

30. Աղբավայրը շահագործող կազմակերպությունը յուրաքանչյուր տաս օրը մեկ պետք է իրականացնի աղբավայրի սանիտարական պահպանության գոտու և աղբավայրի մուտքի ճանապարհի հարակից տարածքի մաքրման աշխատանքներ։

31. Աղբավայրի շահագործումն իրականացվում է ստորև ներկայացվող սխեմայով նկարագրված գործողություններին համապատասխան.

Թափոնների ներկրում

Թափոնների քանակի ու տեսակի նկատմամբ վերահսկողության իրականացում և գրանցում թափոնների ընդունման գրանցամատյանում

Մեկուսացման շերտի համար գրունտի պահեստավորում

Թափոնների բեռնաթափում աղբավայրի տարածքում

Թափոնների խոնավացում

Թափոնների շերտերի հարթեցում, տոփանում /խտացում

Գրունտի տեղափոխում մեկուսացման շերտերի համար

Թափոնների մեկուսացնող/ծածկող շերտերի իրականացում

Աղբավայրից դուրս եկող մեքենաների անիվների մաքրում

Աղբավայրի սանիտարական գոտու մաքրության ապահովում

**VII. ԳՈՐԾՈՂ ԱՂԲԱՎԱՅՐԵՐԻ ՓԱԿՄԱՆ ՆՎԱԶԱԳՈՒՅՆ ՆՈՐՄԵՐՆ ՈՒ ՊԱՀԱՆՋՆԵՐԸ**

32. Հանրապետությունում առկա աղբավայրերը ենթակա են փակման՝ աղբավայրի հետագա շահագործման անհնարինության, շահագործման ժամկետը լրանալու դեպքերում, ինչպես նաև հաշվի առնելով, որ հանրապետությունում գործող աղբավայրերը չեն համապատասխանում բնապահպանական, քաղաքաշինական ու սանիտարական նորմերին, դրանք ենթակա են փակման համապատասխան տարածաշրջանային սանիտարական աղբավայրերի կառուցման և շահագործման հանձնելուց անմիջապես հետո։

33. Աղբավայրը փակելուց առաջ մշակվում է աղբավայրի փակման պլան՝ հստակեցնելով փակման գործողությունները, ժամկետները, ինչպես նաև խախտված հողերի վերականգնման աշխատանքների որակական բնութագրերին և ցուցանիշներին ներկայացվող պահանջների նկարագրություն:

34․ Աղբավայրը փակելուց առաջ տեղադրվող թափոնների վերին շերտը պետք է խտացնել հավասարաչափ և ծածկել հողի շերտով, որի տեսակն ու հաստությունն ընտրվում է՝ ելնելով նշված տարածքի հողի վերականգնման և հետագա օգտագործման նպատակից։

35. Հողի արտաքին շերտը պետք է լինի մանրահող (օր.՝ կավային ցեխ կամ կավահող), որը պետք է ծածկել խոշոր ավազի կամ մանրախճի շերտով՝ մակերևութային ջրերի դրենաժին նպաստելու համար:

36. Անտատնտեսական, կանաչապատման, կամ վերականգնմանն ոււղված այլ աշխատանքների /այդ թվում՝ որպես լեռնադահուկային կամ տեղանքը դիտելու համար հարթակներ նախատեսելու/ դեպքում վերին ծածկող հողի շերտը պետք է լինի առնվազն 0,6 մ հաստության։

37. Եղանակներից կամ աղբավայրի լանջերից հողի արտահոսքից պաշտպանվելու համար արտաքին մեկուսիչ շերտը դնելուց անմիջապես հետո անհրաժեշտ է կանաչապատել տարածքը։ Ծառերի և թփերի տեսակների ընտրությունը որոշվում է տեղական պայմաններով և համաձայնեցվելով Հայաստանի Հանրապետության շրջակա միջավայրի նախարարության անտառային կոմիտեի հետ:

38. Հնարավորության դեպքում կիրառվում է աղբավայրերի փակման հերմետիկ համակարգ՝

1) արհեստական ​​անթափանց շերտ (պոլիմերային շերտ);

2) անթափանց հանքային շերտ;

3) 0.5 մ-ից ավելի հաստությամբ դրենաժային շերտ;

4) վերին մակերեսի ծածկույթ՝ 1 մ-ից ավել հաստությամբ:

39. Տարածաշրջանային սանիտարական աղբավայրերի կառուցման և շահագործման դեպքում հնարավոր է գործող աղբավայրերի թափոնները տեղափոխել տարածաշրջանային սանիտարական աղբավայր և իրականացնել խախտված հողերի վերականգնում, ինչպես նաև շրջակա միջավայրի պայմանների բարելավում։

40. Խոշոր աղբավայրերի փակման ժամանակ իրականացվում են առաջացող գազերի հեռացման և օգտագործման համակարգերի տեղակայման աշխատանքներ։

Հայաստանի Հանրապետության վարչապետի

աշխատակազմի ղեկավար  Ա. Հարութունյան